NEUVOSTON JA KOMISSION PÄÄTÖS,

tehty 23 päivänä syyskuuta 1997,

energiaperuskirjaa koskevan sopimuksen ja energiatehokkuutta ja siihen liittyviä ympäristönäkökohtia koskevan energiaperuskirjan pöytäkirjan tekemisestä Euroopan yhteisöjen osalta (1) (98/181/EY, EHTY, Euratom)

EUROOPAN UNIONIN NEUVOSTO ja

EUROOPAN YHTEISÖJEN KOMISSIO, jotka

ottavat huomioon Euroopan hiili- ja teräsyhteisön perustamissopimuksen ja erityisesti sen 95 artiklan,

ottavat huomioon Euroopan yhteisön perustamissopimuksen ja erityisesti sen 54 artiklan 2 kohdan, 57 artiklan 2 kohdan viimeisen virkkeen, 66 artiklan, 73 c artiklan 2 kohdan, 87, 99, 100 a ja 113 artiklan, 130 s artiklan 1 kohdan ja 235 artiklan yhdessä 228 artiklan 2 kohdan toisen virkkeen ja 3 kohdan toisen alakohdan kanssa,

ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,

ottavat huomioon Euroopan hiili- ja teräsyhteisön perustamissopimuksella perustetun neuvoa-antavan komitean lausunnon,

ottavat huomioon komission ehdotuksen,

ottavat huomioon neuvoston Euroopan hiili- ja teräsyhteisön perustamissopimuksen 95 artiklan mukaisesti antaman yksimielisen puoltavan lausunnon,

ottavat huomioon Euroopan parlamentin puoltavan lausunnon (2),

ottavat huomioon neuvoston Euroopan atomienergiayhteisön perustamissopimuksen 101 artiklan mukaisesti antaman hyväksynnän,

sekä katsovat, että

Euroopan yhteisöt ja niiden jäsenvaltiot allekirjoittivat 17 päivänä joulukuuta 1991 Euroopan energiaperuskirjan,

Euroopan yhteisöt ja niiden jäsenvaltiot allekirjoittivat 17 päivänä joulukuuta 1994 Euroopan energiaperuskirjaa koskevan sopimuksen ja energiatehokkuutta ja siihen liittyviä ympäristönäkökohtia koskevan energiaperuskirjan pöytäkirjan antaakseen mainitussa peruskirjassa asetetuille periaatteille ja tavoitteille varman ja velvoittavan kansainvälisen oikeudellisen perustan,

Euroopan yhteisöt ja niiden jäsenvaltiot ovat soveltaneet energiaperuskirjaa koskevaa sopimusta väliaikaisesti sen allekirjoittamispäivästä alkaen neuvoston päätösten 94/998/EY (3) ja 94/1067/Euratom (4) mukaisesti,

energiaperuskirjaa koskevan sopimuksen periaatteet ja tavoitteet ovat olennaisen tärkeitä Euroopan tulevaisuudelle, sillä niiden avulla Itsenäisten valtioiden yhteisön jäsenet sekä Keski-ja Itä-Euroopan maat voivat kehittää energiaa koskevia mahdollisuuksiaan, samalla kun ne parantavat hankintavarmuutta,

energiaperuskirjan pöytäkirjan periaatteet ja tavoitteet myötävaikuttavat ympäristönsuojelun vahvistamiseen erityisesti edistämällä energiatehokkuutta,

on tarpeen vahvistaa Euroopan yhteisöjen aloitteellisuutta ja keskeistä asemaa antamalla niille mahdollisuus osallistua täysimittaisesti energiaperuskirjaa koskevan sopimuksen ja energiaperuskirjan pöytäkirjan täytäntöönpanoon,

energiaperuskirjaa koskevan sopimuksen ja energiaperuskirjan pöytäkirjan tekeminen edistävät osaltaan Euroopan yhteisöjen tavoitteiden saavuttamista,

Euroopan yhteisön perustamissopimuksen 73 c artiklan 2 kohtaa on käytettävä tämän päätöksen oikeudellisena perustana, sillä energiaperuskirjaa koskevassa sopimuksessa asetetaan Euroopan yhteisöille tiettyjä velvoitteita, jotka koskevat pääoma- ja maksuvirtoja yhteisöjen ja energiaperuskirjaa koskevan sopimuksen sopimuspuolina olevien kolmansien maiden välillä,

energiaperuskirjaa koskeva sopimus voi vaikuttaa Euroopan yhteisön perustamissopimuksen 235 artiklaan perustuviin säädöksiin; viimeksi mainitussa sopimuksessa ei määrätä 235 artiklaan perustuvien toimivaltuuksien lisäksi muista toimivaltuuksista kyseisessä perustamissopimuksessa olevien yhteistyövelvoitteiden täytäntöönpanemiseksi energia-alalla,

Euroopan yhteisöjen on hyväksyttävä energiaperuskirjaa koskeva sopimus sekä energiaperuskirjan pöytäkirja,

Euroopan yhteisöjen ulkoisen edustamisen yhtenäisyyden varmistamiseksi sekä sopimuksen tekomenettelyn että Euroopan yhteisöjen ja jäsenvaltioiden tekemien sitoumusten täytäntöönpanon osalta olisi luotava soveltuvat yhteensovittamista koskevat menettelyt; tätä varten olisi päätettävä, että tämä päätös talletetaan Portugalin tasavallan hallituksen haltuun samanaikaisesti jäsenvaltioiden ratifiointiasiakirjojen kanssa; samasta syystä Euroopan yhteisöjen ja jäsenvaltioiden vahvistama kanta on sovitettava yhteen niitä päätöksiä varten, joita energiaperuskirjaa koskevalla sopimuksella perustettu energiaperuskirjaa käsittelevä konferenssi tekee jaettuun toimivaltaan kuuluvilla aloilla,

energiaperuskirjaa käsittelevällä konferenssilla on itsenäinen päätösvalta; sen vuoksi olisi määrättävä soveltuvista menettelyistä, joiden avulla voidaan määrittää Euroopan yhteisöjen kanta energiaperuskirjaa käsittelevässä konferenssissa,

kyseisten menettelyiden olisi oltava yksinkertaistettuja, jotta Euroopan yhteisöjen tehokas osallistuminen mainittuun konferenssiin olisi mahdollista,

niiden edellä mainitussa konferenssissa tehtävien päätösten osalta, jotka edellyttävät yhteisön lainsäädännön hyväksymistä tai muuttamista, neuvosto ja komissio toimivat Euroopan yhteisön perustamissopimuksen 228 artiklan 1 ja 2 kohdassa määrätyn menettelyn mukaisesti, ja

pitäen mielessä, että silloin kun energiaperuskirjaa käsittelevässä konferenssissa tehtävät päätökset koskevat jaetun toimivallan alueita, Euroopan yhteisöt ja jäsenvaltiot tekevät yhteistyötä saadakseen aikaan yhteisen kannan Euroopan yhteisöjen tuomioistuimen oikeuskäytännön mukaisesti,

OVAT PÄÄTTÄNEET SEURAAVAA:

1 artikla

Hyväksytään energiaperuskirjaa koskeva sopimus ja energiatehokkuutta ja siihen liittyviä ympäristönäkökohtia koskeva energiaperuskirjan pöytäkirja (jäljempänä "energiaperuskirjan pöytäkirja") Euroopan hiili- ja teräsyhteisön, Euroopan yhteisön ja Euroopan atomienergiayhteisön puolesta.

Energiaperuskirjaa koskeva sopimus ja energiaperuskirjan pöytäkirja liitetään tähän päätökseen (5*).

2 artikla

Neuvoston puheenjohtaja tallettaa Euroopan yhteisön puolesta energiaperuskirjaa koskevan sopimuksen ja energiaperuskirjan pöytäkirjan hyväksymisasiakirjan Portugalin tasavallan hallituksen haltuun energiaperuskirjaa koskevan sopimuksen 39 ja 49 artiklan mukaisesti ja energiaperuskirjan pöytäkirjan 15 ja 21 artiklan mukaisesti. Komission puheenjohtaja tallettaa hyväksymisasiakirjat samojen edellytysten mukaisesti Euroopan hiili- ja teräsyhteisön ja Euroopan atomienergiayhteisön puolesta.

Neuvoston ja komission puheenjohtajat, jotka toimivat Euroopan yhteisön, Euroopan hiili- ja teräsyhteisön ja Euroopan atomienergiayhteisön puolesta, neuvottelevat jäsenvaltioiden kanssa varmistaakseen mahdollisimman pitkälle sen, että niiden hyväksymisasiakirjat talletetaan samanaikaisesti.

3 artikla

1. Jollei 3 kohdasta muuta johdu, neuvosto vahvistaa Euroopan yhteisön perustamissopimuksen soveltuvien sääntöjen mukaisesti kannan, jonka Euroopan yhteisö voi joutua esittämään energiaperuskirjaa koskevalla sopimuksella perustetussa energiaperuskirjaa käsittelevässä konferenssissa kyseisen konferenssin päätösten osalta, jotka edellyttävät yhteisön lainsäädännön hyväksymistä tai muuttamista.

Neuvosto tekee ratkaisunsa määräenemmistöllä. Neuvosto tekee kuitenkin ratkaisunsa yksimielisesti, jos mainitun konferenssin päätös koskee alaa, jossa edellytetään yksimielisyyttä yhteisön sisäisten sääntöjen antamiseksi.

2. Muissa tapauksissa Euroopan yhteisön kannan vahvistaa neuvosto.

3. Neuvosto ja komissio antavat Euroopan parlamentille 1 kohdan piiriin kuuluvista asioista säännöllisesti kaiken mahdollisen tiedon ja antavat sille mahdollisuuden ilmaista näkemyksensä sen kannan osalta, jonka yhteisö esittää 1 kohdassa tarkoitetussa konferenssissa.

Niiden päätösten osalta, jotka mainitussa konferenssissa tehdään energiaperuskirjaa koskevan sopimuksen 34 artiklan 7 kohdan mukaisesti, neuvosto kuulee Euroopan yhteisön perustamissopimuksen 228 artiklan 3 kohdassa määrättyjen edellytysten nojalla Euroopan parlamenttia tai hankkii sen puoltavan lausunnon ennen kuin tekee ratkaisunsa.

4. Komissio vahvistaa Euroopan hiili- ja teräsyhteisön puolesta annettavan kannan saatuaan hyväksynnän neuvostolta, joka tekee ratkaisunsa määräenemmistöllä tai yksimielisesti asian mukaan.

5. Komissio vahvistaa Euroopan atomienergiayhteisön puolesta annettavan kannan saatuaan neuvoston määräenemmistöllä antaman hyväksynnän.

4 artikla

Tämä päätös julkaistaan Euroopan yhteisöjen virallisessa lehdessä.

Tehty Brysselissä 23 päivänä syyskuuta 1997.

Neuvoston puolesta

Puheenjohtaja

H. WIJERS

Komission puolesta

Puheenjohtaja

J. SANTER

(1) Neuvosto on päättänyt 27 päivänä toukokuuta 1997 Euroopan yhteisön puolesta energiaperuskirjaa koskevan sopimuksen tekemisestä.

(2) EYVL C 85, 17.3.1997.

(3) EYVL L 380, 31.12.1994, s. 1.

(4) EYVL L 380, 31.12.1994, s. 113.

(5*) vrt. asiakirja 10542/94